赠程刚中
王永年 (Yuan)
刚中信多奇，吹箫更清绝。有时来往踞山中，窅窅清声云外发。山人不识共观之，何许神仙弄明月。苍龙出海吟寒云，紫凤凌风下丹阙。君家博士真可人，十年结屋松花春。请君夜半发逸响，妙语洒洒开天真。我生所嗜尤奇僻，塞耳不闻筝与笛。兴来开卷为君歌，绕屋松篁撼金石。人生浩荡谁能识，美人欲望终无极。何时携酒吊苏仙，赤壁矶头玩秋色。